רנה מאנז'ו
תולדות חייו

נולד בטירת אנז'ה (Angers), בנו השני של לואי השני מאנז'ו, מלך סיציליה ונאפולי ושל יולנדה מאראגון. אחותו, מרי מאנז'ו, נישאה לשארל השביעי, מלך צרפת. עם מותו של לואי האב ב-1417 ירש בנו הבכור, שגם הוא נקרא לואי, את כתר נאפולי וסיציליה בשם לואיג'י השלישי. עבור רנה נכרת ב-1419 (בהיותו בן 10) הסכם נישואין עם איזבלה מלורן, בתו של דוכס לורן והוא עבר לחיות בחצר הדוכסות. כך הפך לטוען לכתר דוכסות לורן בזכות אשתו וטוען לכתר ממלכת אראגון בזכות אמו.
ב-1429 הצטרף לצבא צרפת נגד דוכסות בורגונדיה וב-1430 זכה בדוכסות באר (בר-לה-דוק), שנה לאחר מכן, עקב מות חותנו, זכה גם בדוכסות לורן. אך לדוכסות לורן היה טוען נוסף, אנטואן דה וודמון (Antoine of Vaudémont), שנתמך על ידי דוכסות בורגונדיה. ביולי 1431 כלא דה וודמון את רנה, ששהה בכלא כאסיר עד אפריל 1432. הוא שוחרר רק כאשר הסכים ששני בניו, ז'אן ולואי ייכלאו במקומו.
ב-1434, בבזל, הכיר זיגיסמונד, קיסר האימפריה הרומית הקדושה ברנה כדוכס החוקי של לורן. הדבר עורר את זעמו של פיליפ השלישי ("הטוב"), דוכס בורגונדיה, בעל הכוח הצבאי האמיתי בשטח, שדרש במפגיע מרנה לשוב לכלאו. רנה השתחרר מכלאו שנתיים מאוחר יותר כתוצאה מהתערבותה של אשתו איזבלה, תוך תשלום כופר גדול. עם מות אחיו לואיג'י, מלך נאפולי ב-1431 הכריזה ג'ובאנה השנייה, מלכת נאפולי על רנה כיורש כס ממלכת נאפולי, עליו עלה בפועל ב-1438. כך הפך לפי תארו גם למלך הונגריה ו"מלך ירושלים".
לכתר נאפולי טען גם אלפונסו החמישי, מלך אראגון, ששלט בסיציליה. ב-1441 שם אלפונסו מצור על נאפולי. לאחר שישה חודשי מצור נפלה העיר לידי אלפונסו ורנה עזב ללורן על מנת לשרת את גיסו, מלך צרפת, שארל השביעי במלחמתו נגד אנגליה. אף על פי שבתארו היה רנה מלך נאפולי, הוא מעולם לא שב לשלוט בממלכה זו והיה למעשה וסאל כנוע של מלך צרפת.
במהלך הסכמי השלום בין צרפת לאנגליה שנחתמו ב-16 באפריל 1444 בטור, שהובילו לשש שנות שלום לקראת תום מלחמת מאה השנים, הוסכם שבתו של המלך רנה, מרגרט, תינשא ליורש העצר האנגלי והיא בת 15. הדבר איפשר לדודהּ, שארל השביעי, למלוך בצרפת בהסכמה אנגלית. רנה קיבל את הגזירה בצער רב. מסופר שבטורניר אבירים סמוך לפרדתו מבתו לבש שחורים, רכב על סוס שחור, העוטה כיסוי אבל, עם מגן שחור ונשא כידון שחור.
ב-28 בפברואר 1453 נפטרה אשתו איזבלה, עם מותה עברה דוכסות לורן לז'אן מקלבריה. ב-10 בספטמבר 1454 נשא לאשה את אשתו השנייה, ז'אן דה לאוואל. לרגל נישואים אלה כתב המלך שירי אהבה בסגנון פסטורלי בהם מדומים האוהבים לרועי צאן תמימים וחסרי בעיות שהידוע בהם הוא (Regnault and Jeanneton). כמו כן כתב רנה באותה עת אלגוריה על האהבה שיצאה בספר מעוטר בשם "הלב הלכוד באהבה" (Cuer d'amour espris). מסופר גם שבני הזוג חגגו ארבעים יום וארבעים לילה בטירת סומיר שבעמק הלואר, אותה קישט רנה בשטיחי קיר במיוחד עבור אהובתו.
עד 1466 הקדיש את זמנו בעיקר לטיפוח האמנות והספרות. בשנה זו פנו אליו נציגי קטלוניה לקחת על עצמו את כתר מלכות אראגון, לה היה זכאי כבנה של אמו, יולנדה. המסע לכיבוש אראגון נכשל אך רנה נותר טוען לכתר זה. לאחר כישלון המסע לאראגון פרש רנה לפרובאנס שהייתה נחלה עצמאית מחוץ לשליטת מלכות צרפת.
מרגרט בתו חייתה מאז 1476 בשביו של לואי האחד עשר, מלך צרפת שפדה אותה מכלאה במצודת לונדון תמורת כל ירושת אביה, לאחר שהפסידה במהלך "מלחמת השושנים". המלך נטה יותר ויותר לאדיקות דתית ובילה זמן רב עם נזירים ומתבודדים. את שנותיו האחרונות חי באקס-אן-פרובאנס שם נפטר, הוא נקבר בקתדרלה של אנז'ה לצד אשתו הראשונה איזבלה.
| 0 | 1 | 2 |
| --- | --- | --- |

| שלט האצולה של רנה מ-1420 לערך, מורכב מסמל משפחת אנז'ו-ולואה (רביעים שמאלי-עליון וימני-תחתון), דוכסות באר (רביעים ימני-עליון ושמאלי-תחתון) ודוכסות לורן כשלט קטן המורכב במרכז | שלט האצולה של רנה מ-1443, מורכב מסמל משפחת אנז'ו-ולואה (משמאל למטה), דוכסות באר (למטה באמצע), דוכסות לורן (מימין למטה), ממלכת הונגריה (משמאל למעלה), ממלכת נאפולי (מלעלה באמצע) וממלכת ירושלים (מימין למעלה) | שלט האצולה של רנה מ-1470 לערך, מורכב מסמל משפחת אנז'ו-ולואה כשלט קטן המורכב במרכז, ממלכת נאפולי (למעלה באמצע), ממלכת הונגריה (משמאל), דוכסות באר (למטה) וממלכת ירושלים (מימין) |